Document ID: 32013R0256

ΚΑΝΟΝΙΣΜΌΣ (ΕΕ) αριθ. 256/2013 ΤΗΣ ΕΠΙΤΡΟΠΉΣ
της 20ής Μαρτίου 2013
για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση του ασκορβικού νατρίου (Ε 301) σε παρασκευάσματα βιταμίνης D που προορίζονται να χρησιμοποιηθούν σε τροφές για βρέφη και μικρά παιδιά
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Στο παράρτημα III του κανονισμού (ΕΚ) αριθ. 1333/2008 ορίζεται ενωσιακός κατάλογος για τα πρόσθετα τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες, και τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008 ο ενωσιακός κατάλογος προσθέτων τροφίμων είναι δυνατόν να επικαιροποιείται είτε με πρωτοβουλία της Επιτροπής είτε κατόπιν αίτησης.
(4)
Στις 15 Δεκεμβρίου 2009 υποβλήθηκε αίτηση, η οποία διαβιβάστηκε στα κράτη μέλη, σχετικά με την έγκριση της χρήσης του ασκορβικού νατρίου (E 301) ως αντιοξειδωτικού σε παρασκευάσματα βιταμίνης D που προορίζονται να χρησιμοποιηθούν σε παρασκευάσματα για βρέφη και παρασκευάσματα δεύτερης βρεφικής ηλικίας όπως ορίζονται στην οδηγία 2006/141/ΕΚ της Επιτροπής, της 22ας Δεκεμβρίου 2006, σχετικά με τα παρασκευάσματα για βρέφη και τα παρασκευάσματα δεύτερης βρεφικής ηλικίας και την τροποποίηση της οδηγίας 1999/21/ΕΚ (3).
(5)
Τα συστατικά που χρησιμοποιούνται στην παρασκευή παρασκευασμάτων για βρέφη και παρασκευασμάτων δεύτερης βρεφικής ηλικίας πρέπει να ανταποκρίνονται σε πολύ αυστηρότερα μικροβιολογικά πρότυπα από εκείνα που προβλέπονται για τα γενικά τρόφιμα, ιδίως όσον αφορά το εντεροβακτήριο και το βακτήριο Cronobacter sakazakii. Για την επίτευξη του στόχου αυτού, συστατικά όπως τα παρασκευάσματα βιταμίνης D υποβάλλονται σε θερμική επεξεργασία. Η επεξεργασία αυτή με τη σειρά της απαιτεί την παρουσία ενός αντιοξειδωτικού το οποίο πρέπει να είναι υδατοδιαλυτό και να έχει ουδέτερο pH. Το ασκορβικό νάτριο (E 301) προσδιορίστηκε και αποδείχτηκε ως το κατάλληλο αντιοξειδωτικό για την κάλυψη της τεχνολογικής αυτής ανάγκης.
(6)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή ζητά τη γνώμη της ευρωπαϊκής αρχής για την ασφάλεια των τροφίμων (EFSA) με σκοπό την επικαιροποίηση του ενωσιακού καταλόγου για τα πρόσθετα τροφίμων που ορίζεται στο παράρτημα III του κανονισμού (ΕΚ) αριθ. 1333/2008.
(7)
Η EFSA αξιολόγησε τη χρήση του ασκορβικού νατρίου (E 301) ως προσθέτου τροφίμων σε παρασκευάσματα βιταμίνης D που προορίζονται να χρησιμοποιηθούν σε τροφές για βρέφη και μικρά παιδιά και διατύπωσε τη γνώμη της στις 8 Δεκεμβρίου 2010 (4) και κατέληξε στο συμπέρασμα ότι η προτεινόμενη επέκταση της χρήσης για το πρόσθετο τροφίμων ασκορβικό νάτριο (E 301) ώστε να χρησιμοποιείται ως αντιοξειδωτικό για τα παρασκευάσματα βιταμίνης D που προορίζονται να χρησιμοποιηθούν σε παρασκευάσματα για βρέφη και παρασκευάσματα δεύτερης βρεφικής ηλικίας, δεν προκαλεί ανησυχίες.
(8)
Επομένως, κρίνεται σκόπιμο να εγκριθεί η χρήση του ασκορβικού νατρίου (E 301) ως αντιοξειδωτικού σε παρασκευάσματα βιταμίνης D που προορίζονται να χρησιμοποιηθούν σε τροφές για βρέφη και μικρά παιδιά.
(9)
Κατά συνέπεια, το παράρτημα III του κανονισμού (ΕΚ) αριθ. 1333/2008 πρέπει να τροποποιηθεί ανάλογα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 2013.

Labels: 0
3
17